‘วงศ์สวัสดิ์’กุมหุ้นใหญ่เอ็มลิ้งค์
เปิดรายชื่อผู้ถือหุ้นเอ็มลิ้งค์ฯ ล่าสุดพบกลุ่มวงศ์สวัสดิ์ยังคุมหุ้นส่วนใหญ่เกิน 40% รายย่อยเตรียมค้านขายพอร์ทัลเน็ทต่ำเกินไป
9 เม.ย. 2555

เปิดรายชื่อผู้ถือหุ้นเอ็มลิ้งค์ฯ ล่าสุดพบกลุ่มวงศ์สวัสดิ์ยังคุมหุ้นส่วนใหญ่เกิน 40% รายย่อยเตรียมค้านขายพอร์ทัลเน็ทต่ำเกินไป
บริษัท เอ็มลิ้งค์ เอเชีย คอร์ปอเรชั่น (MLINK) ปิดสมุดทะเบียนผู้ถือหุ้นล่าสุด ณ วันที่ 30 มี.ค. 2555 พบว่า กลุ่มวงศ์สวัสดิ์เครือญาติชินวัตรยังคุมหุ้นใหญ่อยู่ โดยผู้ถือหุ้นใหญ่อันดับ 1 ยังคงเป็นของบริษัท เอ็ม แคปปิตอล โฮลดิ้งส์ สัดส่วน 28.23% หรือจำนวน 152.45 ล้านหุ้น อันดับ 2 นายยศชนัน วงศ์สวัสดิ์ จำนวน 54.23 ล้านหุ้น คิดเป็น 10.04% รวมกลุ่มวงศ์สวัสดิ์ ถือหุ้น 38.27%
นอกจากนี้ ยังมีนายฉาย บุนนาค นักลงทุนรายใหญ่ถือหุ้นอันดับ 4 จำนวน 14.27 ล้านหุ้น คิดเป็น 2.64% ไม่นับรวมนักลงทุนรายอื่นที่คาดว่าจะเป็นพันธมิตรกับกลุ่มวงศ์สวัสดิ์อีกประมาณ 4.79% รวมแล้วกลุ่มผู้ถือหุ้นใหญ่และพันธมิตรถือหุ้นไม่ต่ำกว่า 43% 
ทั้งนี้ มีรายงานข่าวจากกลุ่มนักลงทุนรายย่อยว่า กลุ่มนักลงทุนจะรวบรวมหุ้นเข้าร่วมประชุมสามัญผู้ถือหุ้นวันที่ 27 เม.ย.นี้ โดยจะคัดค้านการเสนอขายบริษัท พอร์ทัลเน็ท (PTN) บริษัทย่อยของเอ็มลิ้งค์ฯ เนื่องจากเห็นว่าราคาที่เสนอขายให้บริษัท สามารถเทลคอม (SAMTEL) มีราคาต่ำมาก เอาเปรียบผู้ถือหุ้นรายย่อย
สำหรับราคาที่เอ็มลิ้งค์ฯ ขายเพียง 1,552 ล้านบาท ซึ่งไม่รวมผลตอบแทนที่เอ็มลิ้งค์ฯ จะได้รับในอนาคต 900 ล้านบาท รวมเป็นมูลค่า 2,452 ล้านบาท
อย่างไรก็ตาม นักลงทุนรายย่อยแม้ว่าจะถือหุ้นเพียงส่วนน้อย ยืนยันว่า ขณะนี้กลุ่มรายย่อยมีหุ้นไม่ต่ำกว่า 20% ต้องการคัดค้านการขายพอร์ทัลเน็ทแน่นอน ในการประชุมผู้ถือหุ้นที่กำลังถึงนี้ ขณะที่นายฉาย นักลงทุนรายใหญ่ คาดว่าไม่เทคะแนนเสียงให้กับกลุ่มรายย่อย แต่แสดงตัวเป็นกลาง
บริษัท เอ็มลิ้งค์ฯ ขายทรัพย์สินครั้งนี้มูลค่าสูงถึง 151.97% ของสินทรัพย์รวมของบริษัท ณ วันที่ 31 ธ.ค. 2554 บริษัทจึงมีหน้าที่ต้องเปิดเผยสารสนเทศการทำรายการต่อตลาดหลัก ทรัพย์ฯ และขออนุมัติต่อที่ประชุมผู้ถือหุ้นด้วยคะแนนเสียงไม่ตํ่ากว่า 3 ใน 4 ของจำนวนเสียงทั้งหมดของผู้ถือหุ้น หรือผู้รับมอบฉันทะที่มาประชุมและมีสิทธิออกเสียงลงคะแนน
ก่อนหน้านี้ นักวิเคราะห์แนะนำให้ซื้อหุ้น บริษัท สามารถ คอร์ปอเรชั่น (SAMART) นอกจากผลการดำเนินงานจะดีขึ้นแล้ว ในไตรมาส 2 ปีนี้ยังจะมีรายได้เพิ่มจาก SAMTEL เริ่มรับรู้รายได้งานพอร์ทัลเน็ทประมาณ 160 ล้านบาทต่อไตรมาส